Нa oснoву члaнa 77. ст. 2. и 3. Зaкoнa o држaвнoj упрaви („Службени глaсник РС”, бр. 79/05, 101/07, 95/10, 99/14, 30/18 – др. зaкoн и 47/18),

**МИНИСТАРСТВО РУДАРСТВА И ЕНЕРГЕТИКЕ**

Немањина 22-26, Београд

Објављује

Обавештење да отпочиње израда Нацрта закона о изменама и допунама Закона о енергетици.

С тим у вези, Министарство рударства и енергетике истовремено објављује и полазне основе за израду Закона о изменама и допунама Закона о енергетици (у даљем тексту: Закон).

1. **Приказ проблема који закон треба да реши и његових узрока:**

Закон о енергетици („Службени глaсник РС”, број 145/14 и 95/18-др. закон) донет је 2014. године, а измењен је у 2018. години. Доношењем овог закона настављен је процес реформи енергетског сектора са циљем обезбеђења услова за развој и ефикаснији рад свих субјеката који обављају енергетске делатности према тржишним принципима пословања, као и усаглашавање овог закона са прописима Европске уније.

Тим законом у највећој мери транспоноване су одредбе из Трећег енергетског пакета прописа Европске уније и то: Директива 2009/72 из јула 2009 која се односи на заједничка правила за унутрашње тржиште електричне енергије којом се замењује, односно поништава директива 2003/54; Уредба 714/2009/ЕС о условима за приступ мрежи за прекограничне размене електричне енергије којом се укида Уредба 1228/2003/ЕС; Уредба 715/2009 о условима за приступ транспортним мрежама природног гаса, на основу које престаје да важи Уредба 1775/2005; Директива 2009/73/ЕЗ о заједничким правилима за унутрашње тржиште природног гаса, којом се укида Упутство 2003/55/ЕЗ; Уредба о мерама заштите сигурности снабдевања гасом, на основу које престаје да важи Упутство 2004/67/EЗ; Директива 2009/28/EК о промовисању употребе енергије из обновљивих извора и измени и допуни и потом поништењу Директиве 2001/77/EЦ и 2003/30/ЕС.

 На основу Уговора о оснивању Енергетске заједнице (ЕЗ) између Европске заједнице и Републике Албаније, Републике Бугарске, Босне и Херцеговине, Републике Хрватске, Бивше Југословенјске Републике Македоније, Републике Црне Горе, Румуније, Републике Србије и Привремене Мисије Уједињених нација на Косову у складу са резолуцијом 1244 Савета безбедности УН („Службени гласник РС”, број 62/06 - у даљем тексту: Уговор) и одлукама Министарског савета Енергетске заједнице Југоисточне Европе створена је обавеза да се изврши усаглашавање са: Уредбом Комисије (ЕУ) 2016/631 од 14. априла 2016. о успостављању мрежних правила за захтеве за прикључивање произвођача електричне енергије на мрежу у Енергетску заједницу; Уредбом Комисије (ЕУ) 2016/1388 од 17. августа 2016. године о успостављању мрежних правила за прикључак купца у Енергетску заједницу; Уредбом Комисије (ЕУ) 2016/1447 од 26. августа 2016. године о успостављању мрежних правила за захтеве за прикључивање на мрежу система за пренос истосмерном струјом високог напона и истосмерно прикључених модула електроенергетског парка у Енергетску заједницу; Уредбом (ЕУ) 1227/2011 Европског парламента и Савета о целовитости и транспарентности велепродајног тржишта енергије; Уредбом ЕУ 2015/1222 којом се успостављају смернице за расподелу капацитета и управљање загушењима, Уредбом (ЕУ) 703/2015 којом се успостављају мрежна правила за интероперабилност и правила за размену података; Уредбом (ЕУ) 2017/459 којом се успостављају мрежна правила за алокацију капацитета за гасни транспортни систем и замењује Уредба 984/2013 НЦ ЦАМ, Уредбом (ЕУ) 2017/460 којом се успостављају мрежна правила за хармонизацију тарифа за транспортни система НЦ ТАР, Уредбом (ЕУ) 312/2014 којом се успостављају мрежна правила за балансирање транспортне мреже, Уредбом (ЕУ) бр. 347/2013 Европског парламента и Савета о смерницама за трансевропску енергетску инфраструктуру.

Влада је на седници од 1. марта 2018. године, Закључком 337-1851/2018 усвојила Национални програм за усвајање правних тековина Европске уније (2018-2021.) и у складу са тим програмом, планиран је рок за транспозицију мрежних правила, успостављање смерница за расподелу капацитета и управљање загушењима, као и смерница за трансевропску енергетску инфраструктуру.

У том смислу, изради Закона приступило се пошто се дошло до закључка да је неопходно да се на свеобухватан и ефикасан начин реши питање преузимања релевантних прописа Европске уније, као и решавања проблема уочених у пракси примене Закона о енергетици.

Такође, како се истовремено са припремом Закона у министарству надлежном за послове енергетике приступило и изради Закона о обновљивим изворима енергије и Закона о енергетској ефикасности, појавила се потреба да се одредбе Закона усагласе са одредбама наведених закона.

1. **Циљеви и очекивани ефекти закона**

Основни циљ Закона је да се његовим доношењем преузму одредбе европске регулативе за коју постоји обавеза усаглашавања, чиме ће се створити услови за сигурно, квалитетно и поуздано снабдевање електричном енергијом, уравнотежени развој сектора енергетике у циљу обезбеђивања потребних количина енергије за задовољавање потреба купаца енергије, подстицање конкурентности на тржишту на начелима недискриминације, развој енергетске инфраструктуре и увођења савремених технологија и стварања транспарентних, атрактивних и стабилних услова за улагања у изградњу, реконструкцију и модернизацију енергетских објеката, као и заштита купаца.

 Након доношења Закона очекује се постизање следећих ефеката:

1. усклађивање домаћег регулаторног оквира са регулаторним оквиром Европске уније и њеним правним тековинама;

2. стварање услова за обезбеђивање сигурног снабдевања тржишта Републике Србије енергијом и енергентима;

3. отклањање недостатака у примени важећег Закона о енергетици;

4. повећање нивоа транспарентности, заштите конкуренције и недискриминаторног понашања;

5. заштита свих категорија купаца, а нарочито енергетски угрожених купаца;

6. забрана међусобног субвенционисања енергетских субјеката;

7. стварање услова за ефикасно функционисање тржишта електричне енергије и природног гаса;

 8. стварање услова за ефикасно функционисање организованог тржишта електричне енергије, повезивање дан-унапред тржишта и повезивање унутардневног тржишта на нивоу региона и ЕУ;

9. стварање услова за интеграцију обновљивих извора енергије у електроенергетски систем;

10. декарбонизација у погледу емисија гасова са ефектом стаклене баште и енергије из обновљивих извора;

11. усклађивање статуса и улоге Агенције за енергетику Републике Србије у складу са најбољом европском праксом.

12. формирање оперативних резерви енергената за случај краткорочних поремећаја у снабдевању енергијом и енергентима.

1. **Основна начела за уређивање друштвених односа у тој области, укључујући и права и обавезе субјеката на које се закон односи**

*Енергетска политика*

У делу Закона који се односи на енергетску политику уредиће се чланови који се односе на Стратегију развоја енергетике, Програм остваривања Стратегије и Извештавање и изврши ће се допуна новим члановима који се односе на Интегрисани национални енергетски и климатски план.

*Стратешки енергетски пројекат*

Законом ће се дефинисати стратешки енергетски пројекти у области електричне енергеије, гаса и нафте. Такође, Влада ће Законом прописати услове за развој и интероперабилност стратешких енергетских пројеката.

Агенција за енергетику Републике Србије ће на основу Закона донети методологију и критеријуме који ће се користити за процену улагања у стратешки енергетске пројекте.

*Мрежна правила*

Законом ће се уредити надлежности Агенције за енергетику Републике Србије, оператора преносног и дистрибутивног система електричне енергије, односно оператора транспортног система природног гаса у вези са преношењем мрежних правила, односно уредби 2016/1388, 2016/1447 и 2016/631, којима се уређује прикључење на преносни и дистрибутивни систем електричне енергије објеката за производњу, крајњих купаца и система за пренос једносмерном струјом високог напона и једносмерно прикључених модула електроенергетског парка, као и уредби 703/2015, 2017/459, 2017/460, 312/2014, којима се успостављају мрежна правила за интероперабилност и правила за размену података; алокацију капацитета за гасни транспортни систем; хармонизацију тарифа за транспортни система НЦ ТАР и мрежна правила за балансирање транспортне мреже.

*Интегрисани Национални енергетски и климатски план*

Законом се министарство надлежно за послове енергетике овлашћује да припреми Интегрисани Национални енергетски и климатски план у сарадњи са другим релевантним министарствима.

Интегрисани национални енергетски и климатски план нарочито садржи:

1) преглед тренутног стања у погледу релевантних политика;

2) националне циљеве који се односе на следеће области:

(1) декарбонизацију у погледу емисија гасова са ефектом стаклене баште и енергије из обновљивих извора;

 (2) енергетску ефикасност;

 (3) енергетску сигурност;

 (4) унутрашње енергетско тржиште и

 (5) истраживање, иновације и конкурентрност;

3) пројекције остваривања циљева из тачке 2) врше се спровођењем постојећих политика и мера;

4) преглед планираних политика и мера које се односе на остваривање циљева из тачке 2 и преглед финансијских средстава потребних за њихово остваривање, као и индикаторе за праћење;

5) процену ефеката планираних политика и мера за остваривање циљева из тачке 2).

Наведени план доноси Влада, на период до десет година, а његово ажурирање, након истека четири године од његовог доношења, спроводи министарство надлежно за послове енергетике, у сарадњи са органом државне управе надлежним за заштиту животне средине.

*Праћење реализације Интегрисаног националног енергетског и климатског Плана*

Спровођење Интегрисаног националног енергетског и климатског плана прати министарство надлежно за послове енергетике и о његовој реализацији сваке друге године припрема извештај, који се доставља Влади.

Министарство надлежно за послове енергетике обавештава Секретаријат Енергетске заједнице о доношењу Интегрисаног Националног енергетског и климатског плана и доставља наведени извештај.

*Интегритет и транспарентности велепродајног енергетског тржишта*

Законом ће се уредити надлежности енергетских субјеката и Агенције за енергетику Републике Србије у вези са преношењем Уредбе 1227/2011 чији је предмет успостављање правила за забрану малверзација које утичу на функционисање великопродајног тржишта енергије и омогућавање надзора великопродајног тржишта енергије од стране националног регулаторног тела.

*Спајање oрганизованог тржишта електричне енергије са суседним тржиштима*

У Закону ће се, поред осталог, посебно уредити преношење захтева из Уредбе 1222/2015, која дефинише правно-регулаторни оквир за имплементацију циљног модела дан-унапред и унутардневног спајања тржишта, на следеће области:

1. именовање Номинованог оператора тржишта електричне енергије (НЕМО) за потребе спајања српског дан-унапред и унутардневног oрганизованог тржишта електричне енергије са суседним тржиштима и улога субјеката у процесу повезивања тржишта;
2. улога Оператора преносног система електричне енергије у процесу координисаног израчунавања капацитета и процеса спајања;
3. улога Агенција за енергетику Републике Србије у примени и надзору имплементације.

*Топлотна енергија*

У делу топлотне енергије која је у надлежности јединица локалне самоуправе, извршиће се измене и допуне чланова Закона, којима ће се прецизније дефинисати надлежности Агенције за енергетику Републике Србије и јединица локалне самоуправе.

 Поред тога извршиће се измене чланова Закона ради дефинисања надлежности органа јединица локалне самоуправе који треба да поступају по жалбама на решења о издавању лиценци у првом и другом степену, као и одредби везаних за стицање статуса угроженог купца топлотне енергије, чланова којим се дефинише рок за склапање Уговора о снабдевању топлотном енергијом и рок који се односи на успостављање енергетске инспекције.

С обзиром да ће Закон о обновљивим изворима енергије уредити област коришћење енергије из обновљивих извора, у Закону неће постојати одредбе које се тичу те врсте енергије.

 Одредбе Закона које се односе на инспекцијски надзор биће у потпуности усклађене са Законом о инспекцијским надзором.

Позивамо заинтересовану јавност да достави писане предлоге и сугестија у вези са уређивањем горе наведених области, које ће бити предмет уређивања Нацрта закона о изменама и допунама Закона о енергетици у временском периоду од 14. јануара 2021. године до 21. јануара 2021. године на мејл адресу energetika@mre.gov.rs .